《解连环 题宫人斜倚熏笼图》
清代·张景祁

麝沈金鸭。正瑶宫漏静，嫩寒初怯。唤侍儿、密焙熏笼，已弱不胜扶，冻眸微合。

懒甚腰支，看踠地、绣衣斜搭。笑珑松鬓亸，睡态未苏，似醉春榼。

生香更添艾纳。任罗衾半角，红浪堆压。剩几缕、心字成灰，把寂寞珍珠，悄封檀匣。

拨罢钗虫，飏宝篆、指痕新掐。但盈盈、夜窗送曙，泪凝绛蜡。

作者简介：张景祁(1827-?)　清末文学家。浙江钱塘(今杭州)人。原名左钺，字蘩甫，号韵梅（一作蕴梅），又号新蘅主人。同治十三年（公元一八七四年）进士。曾任福安、连江等地知县。晚年渡海去台湾，宦游淡水、基隆等地。工诗词。历经世变，多感伤之音，作品贴近时代，有许多叙事咏史之作。有《新蘅词》、《蘩圃集》、《研雅堂诗、文、骈体文》等。